ZZP SR odmieta politický vabank ministra Valentoviča

ZZP SR upozorňuje širokú verejnosť, že minister zdravotníctva SR Ivan Valentovič sa v posledných dňoch rozhodol hrať „politický vabank“. Namiesto vecných diskusií ignoruje Ústavu SR, medzinárodné dohody a zmluvy, platný právny systém, ale aj dobré mravy. Minister pritom zavádza a spolieha sa na to, že ho i naďalej bude kryť predseda vlády svojou autoritou.  

„Po 10 mesiacoch svojho pôsobenia minister zdravotníctva nedosiahol žiadny z cieľov, ktoré by umožnili finančne zastabilizovať zdravotníctvo. Namiesto toho predložil legislatívny paškvil, ktorý spochybňujú nielen oponenti, ale aj ústredné orgány štátnej správy či legislatívna rada vlády. ZZP SR požiadalo o vypracovanie nezávislého právneho stanoviska jedného z popredných expertov na ústavné právo doc. JUDr. Radoslava Procházku PhD, JSD. Ten v návrhoch ministra zdravotníctva identifikoval 7 zásadných rozporov s Ústavou SR, jeden s komunitárnymi pravidlami EÚ a zároveň možné porušenia medzinárodných dvojstranných zmlúv o ochrane investícií“, uviedol prezident ZZP SR Igor Dorčák (viď príloha č.1).

ZZP SR tiež upozorňuje, že v rozpore so zákonom i dobrými mravmi minister Valentovič vyvíja aktivity v komerčnej inzercii slovenských denníkov. 



„Stalo sa to po prvýkrát v legislatívnej histórii slovenského zdravotníctva, že minister ani len nepozval dotknuté organizácie na rozporové konanie k zásadným pripomienkam k návrhom zákonov. Namiesto vecnej argumentácie sa minister Valentovič uchyľuje ku komerčným inzerátom. Minister priamo napáda, miestami priam kriminalizuje a spochybňuje v očiach verejnosti pôsobenie súkromných zdravotných poisťovní, čím ich poškodzuje. Obsahy inzerátov navyše poskytujú vyslovene nepravdivé a zavádzajúce informácie“, povedal výkonný riaditeľ ZZP SR Eduard Kováč, 
Jeden z príkladov, ktorý dokazuje zavádzanie ministrom, je jeho nasledovné tvrdenie: „Systém, ktorý sa kreoval počas uplynulých rokov, umožnil vznik súkromných akciových spoločností ako podnikateľských subjektov, čo je v Európe raritou. Celá Európa pracuje vo verejnom sektore, teda s verejnými financiami na báze neziskovosti.“ /Inzercia ministra Valentoviča: SME 13.4.2007/

Aká je skutočnosť? 
Pluralita zdravotných poisťovní:
Krajiny: Nemecko, Francúzsko, Holandsko, Grécko, Belgicko, Česká republika, Švajčiarsko, Slovensko, Luxembursko, Lichtenštajnsko
Ziskový model má už zavedené Holandsko, Slovensko, čiastočne Švajčiarsko. Tento model sa chystá zaviesť aj Česká republika a Maďarsko.
Spolu funguje pluralitný model zdravotného poistenia pre 204 mil. obyvateľov Európskeho hospodárskeho priestoru, čo tvorí 41% obyvateľov.
 „Okrem zmeny postupu ministra Valentoviča v predloženej legislatíve očakávame aj jeho zásadný postoj k racionalizácii siete lôžkových zariadení.  Očakávame, že minister tak, ako to sľúbil, predloží do konca apríla na rokovanie vlády SR zoznam lôžok, ktoré navrhuje zrušiť a prestane sa pred verejnosťou skrývať za chrbát zdravotných poisťovní“, uzavrel Igor Dorčák
PRÍLOHA č.1
Závery zo stanoviska experta na ústavné právo

doc. JUDr. Radoslava Procházku PhD, JSD

k návrhom zdravotníckych zákonov

1. Povinné poistenie niektorých osôb v štátnych zdravotných poisťovniach:

a) je v rozpore s princípom právneho štátu, garantovaným čl. 1 ods. 1 ústavy, pretože neprípustným spôsobom narúša právnu istotu poistencov, zdravotných poisťovní, ako aj poskytovateľov zdravotnej starostlivosti, založenú na dôvere v dlhodobý stabilný právny stav, v rámci ktorého existuje právo poistencov na slobodný výber zdravotnej poisťovne;

b) v rozpore s čl. 12 ods. 1 a 2 ústavy diskriminuje určité skupiny poistencov v ich prístupe k ústavnému právu na zdravotnú starostlivosť garantovanému čl. 40 ústavy, pričom nerovnosť, ktorú navrhovaná právna úprava zakladá, sa neopiera o žiadny naliehavý dôvod verejného záujmu;

c) v neprípustnej miere zasahuje do ústavného práva zdravotných poisťovní vlastniť majetok garantovaného čl. 20 ods. 1 ústavy tým, že takýmto opatrením sa im odníma poistný kmeň ako nevyhnutná podmienka nadobudnutia majetkových hodnôt, ktoré poisťovne v súvislosti s výkonom verejného zdravotného poistenia legitímne očakávajú, pričom na takéto obmedzenie ústavného práva nie sú splnené podmienky proporcionality vyplývajúce z čl. 13 ods. 4 ústavy; (to platí obdobne aj vo vzťahu k poskytovateľom zdravotnej starostlivosti, s ktorými jednotlivé zdravotné poisťovne uzavreli zmluvy na určitý „objem“ zdravotnej starostlivosti);

d) v neprípustnej miere zasahuje do ústavného práva zdravotných poisťovní podnikať garantovaného č. 35 ods. 1 ústavy, keďže navrhované opatrenie vylučuje prístup niektorých poisťovní k podstatnej časti trhu verejného zdravotného poistenia, pričom ani na obmedzenie tohto ústavného práva nie sú splnené podmienky proporcionality vyplývajúce z čl. 13 ods. 4 ústavy;

e) predstavuje riziko porušenia komunitárnych pravidiel o postavení verejných podnikov podľa čl. 86 ods. 1 Zmluvy o založení Európskeho spoločenstva, keďže navrhovaným opatrením sa bez legitímneho cieľa posilňuje dominantné postavenie štátnych zdravotných poisťovní na trhu verejného zdravotného poistenia a poskytujú sa im také osobitné práva, ktorých výkon môže viesť k zneužitiu ich dominantného postavenia, čo komunitárne právo pod hrozbou sankcií zakazuje.

2. Obmedzenie rozdeľovania zisku zdravotných poisťovní

a) je v rozpore s princípom právneho štátu, garantovaným čl. 1 ods. 1 ústavy, pretože neprípustným spôsobom narúša právnu istotu zdravotných poisťovní, založenú na dôvere v platný právny stav a zhoršuje ich právne postavenie;

b) nedovolene zasahuje do ústavného práva zdravotných poisťovní vlastniť majetok garantovaného čl. 20 ods. 1 ústavy tým, že toto opatrenie obmedzuje poisťovne pri použití ich majetku bez toho, aby na takéto obmedzenie boli splnené podmienky proporcionality vyplývajúce z čl. 13 ods. 4 ústavy;

c) nedovolene zasahuje do ústavného práva zdravotných poisťovní podnikať garantovaného č. 35 ods. 1 ústavy, keďže navrhované opatrenie redukuje možnosť zdravotných poisťovní nakladať s výsledkom vykonávanej hospodárskej činnosti, pričom ani na obmedzenie tohto ústavného práva nie sú splnené podmienky proporcionality vyplývajúce z čl. 13 ods. 4 ústavy.

3. Obidve vyššie uvedené opatrenia môžu mať za následok porušenie dvojstranných medzinárodných zmlúv o podpore a ochrane investícií, ktoré chránia zahraničných investorov pred podobnými zásahmi do ich investícií na území Slovenskej republiky.

